Halvor Myrvoll

Halvor Anundsson Myrvoll (født 15. august 1901 i Bø, død 7. april 1971 i Bø; opprinnelig Halvor Anundsson Orebakken) var en norsk skiløper, gårdbruker, lokalpolitiker, pasifist og lyriker fra Bø i Telemark. Han var landskjent som skiløper (kombinert og langrenn) i 1920-årene og deltok i en rekke Norgesmesterskap. Han markerte seg gjennom et livslangt fredsengasjement som blant annet kom til uttrykk i antikrigsdiktene «I kongens klær» og «Ein ungdom spør». Han ble i 1960-årene medlem av det nystiftede Sosialistisk Folkeparti.

Skiløper
Han var landskjent som skiløper innen kombinert og langrenn i 1920-årene og mottok samlet rundt 75 skipremier. Han kom blant annet på førsteplass i klasse B i landsrennet (tilsvarende NM) på Rjukan i 1924, på andreplass i klasse A i 17-kilometeren i Holmenkollen i 1926, på andreplass i klasse A i landsrennet i Skien samme år og på andreplass i slalåm i landsrennet på Rjukan i 1929.

Bureisning

Han reiste fra 1930 bureisingsbruket Myrvoll. Myrvoll ble skilt ut fra en av Folkestadgårdene samme år og kjøpt av Halvor Orebakken. «Det var da bare myr, skog og utmark, og Halvor tok straks fatt på arbeidet med å bryte opp dette.»Bø-soga; Gards- og ættesoga, bd. 4, s. 445–447 Myrvoll ble omtalt som et mønsterbruk av lokalhistorikeren Knut H. Nordbø, som skrev at «særlig [Halvor A. Orebakken] har paa sit bureisningsbruk Myrvoll utført et arbeide der vekker almindelig beundring». For dette fikk han bl.a. Telemark Landbruksselskaps premie i 1935.Telemark Arbeiderblad 25. mai 1935 s. 1 I 1937 fikk han også en påskjønnelse fra kommunestyret for bureisingsarbeidet, etter initiativ fra advokat, industrimann og filantrop Eivind Eckbo som også finansierte gaven;«Gave til dugande nybrottsmann i Bø», Telemark Arbeiderblad 18. desember 1937 s. 1 Eckbo hadde nylig bosatt seg i Bø og kjøpt storgården Borgja. Ved bevilling fra Justisdepartementet tok han navnet Myrvoll etter sitt eget bureisingsbruk i 1935.Norsk Kundgjørelsestidende 5. oktober 1935 Han arvet senere også farsgården Orebakken.

Diktning og politisk engasjement
Myrvoll markerte seg gjennom et livslangt fredsengasjement som blant annet kom til uttrykk i antikrigsdiktene «I kongens klær» og «Ein ungdom spør». Han skrev også dikt med mer lokale motiver, som delvis ble trykket i aviser og bøker. Blant disse er «Bø song»Jørgen Roheim, Hvor de gamle sier møtes, s. 119, Porsgrunn, 2007 og «Skihopparvise» (Norsk Barneblad 1959).Norsk Barneblad, 72. årgang, 1959, s. 36 Han hadde flere offentlige verv i Bø fra 1935: Han var medlem av skolestyret,Telemark Arbeiderblad, 10. mars 1937 fattigstyret,Telemark Arbeiderblad 8. januar 1938 s. 1 jordstyret og småbruk- og bustadnemnda,Varden, 23. desember 1943 varamedlem av overlikningsnemnda og nemnda for trygdekassa,Varden, 29. november 1943 og medlem av formannskapet.Fylkesavisen 26. januar 1945 s. 1 Han ble i 1960-årene medlem av Sosialistisk Folkeparti og var blant undertegnerne av oppropet «Stans krigen i Vietnam» som ble trykket i flere norske aviser i 1966.«Stans krigen i Vietnam», Dagbladet, 4. juli 1966, s. 13

Familie
Han var gift med Margit Olavsdotter Haugen (1902–1997), datter av mangeårig Venstrepolitiker i Bø, Olav Olavsson Haugen. Halvor Myrvoll var etterkommer i mannslinjen av capitaine des armes Ole Pedersen (1677–1726) fra Sjøbua i Sauherad og Aaste Sophie Scheidener (død 1798), datter av løytnant Christopher Gothard Scheidener (1673–1737) og Anna Margretha von Hollen (f. ca. 1680), som skal være fra Livland. Han var også etterkommer av de kjente storbøndene Sveinung Vreim, Halvor Borgja og Olav Folkestad gjennom en rekke slektslinjer.

 Referanser 

Kategori:Norske kombinertløpere
Kategori:Norske langrennsløpere
Kategori:Personer fra tidligere Bø kommune i Telemark
Kategori:Personer fra Midt-Telemark kommune
Kategori:Fødsler i 1901
Kategori:Dødsfall i 1971